钦定古今图书集成/明伦汇编/官常典/第322卷 > 何鉴
## 钦定古今图书集成/明伦汇编/官常典/第322卷 > 何鉴

按《明外史》本传：“鉴字世光，浙江新昌人。成化五年进
士。授宜兴知县。征拜御史，巡宣府、大同。劾巡抚郑宁
以下数十人不职，按裨将孟玺等罪，还巡太仓。总督
太监卒犯法，逮治之，为所构，下锦衣狱，得释。再按江
北，凤阳皇陵所在，近境取寸木，法皆死。陵军多倚禁
虐民，鉴请止限山麓，他樵采勿禁。遂著为令。出为河”
南知府，赈累岁饥，条行《荒政》十事。历四川左、右布政
使。弘治六年以右副都御史巡抚江南，兼杭、嘉、湖三
府税粮。苏、松水灾，用便宜发漕米十五万石赈之。与
侍郎徐贯疏吴淞、白茆诸渠，泄水入海，水患以除。复
巡抚山东，迁刑部右侍郎，进左。母忧去，十八年还朝。
时承平久，生齿日繁。孝宗览《天下户》籍数，乃视国初
反减，咎所司溺职，欲厘正之。敕鉴以故官兼左佥都御史，往河南、湖广、陕西阅实户口，得户二十三万五
千有奇，口七十三万九千有奇。因疏善后十事及军
民利病以闻。会孝宗已崩，武宗悉采纳之。正德二年
拜南京兵部尚书。鉴前抚江南，尝按千户张文冕罪，
亡去。至是构于刘瑾，而瑾亦嗛鉴不与通，遂坐以事，
连罚米，贫不能偿，户部为请免。六年召为刑部尚书。
时大盗并起，刘宠、刘宸、杨虎、刘惠、齐彦名、朱谅等乱
畿辅，方四、曹甫、蓝廷瑞、鄢本恕等躏四川。汪澄二、罗
光权、王浩八、王钰五等扰江西，皆称王。四方告急无
虚日，兵部尚书王敞不能办贼。帝既命洪锺、陈金、马
中锡督师分讨。其年四月罢敞，以鉴代之。鉴乃选将
练兵，录民间材武士令乡聚，悉树栅浚沟，团结相救。
河南、山西兵守“黄河，断太行京操，班军留守所在城
邑，每漕艘运卒一人屯河滨，护运道，通行旅。文武大
吏轶贼，请敕峻责之，而褒县令能击贼者。”以中锡玩
寇，奏遣陆完代还，调边将从完讨贼。贼连为边军所
破，奔迸四出。会中官谷大用、伏羌伯毛锐率师驻临
清，贼遂谋以十二月朔伺帝省牲南郊，乘间犯驾。先
一日趋霸州，鉴立奏闻，夜设备。厥明，帝召问驾可出
否，鉴请早出安人心。帝成礼而还。贼知有备，西掠保
定诸州县以去。河南巡抚邓璋奏请济师，鉴言：“山东
贼不及万，官军奚啻十倍。缘势要私人营充头目，挠
律攘功，失将士心。请尽遣若属还都指挥下，失事即
军前戮，益调边军助璋。”帝悉从之。寻以捷书屡闻，加
鉴太子少保。明年正月，贼突霸州，京师戒严。鉴令边
兵亟邀贼，贼遁去。贼渠杨虎、朱谅死，其党分扰山东、
河南。鉴以山东贼刘宠、刘宸、齐彦名等，责边将许泰、
却永、刘晖、李𬭎，以河南贼刘惠、赵𬭼、邢老虎等责边
将冯祯、时源、神周、金辅。未几，毛锐败绩，与大用俱召
还。鉴乃请用彭泽，与仇钺同办河南贼，而以山东贼
专委陆完。五月，河南贼平。七月，山东馀贼亦平，陈金、
洪锺亦以次平江西、四川诸贼。帝喜，加鉴太子太保，
荫子锦衣世百户。鉴乃上言：“群盗荡平，民罹兵久。乞
量免田租，多方赈赡。黜贪残长吏，停不急工役，还民
故业，贷以牛种，复其家三年。有讦。旧事及怙恶者，并
寘于理。”帝悉报可。先是，七月，中鉴以群盗未尽，请留
边将刘晖戍山东，时源戍河南，却永戍畿辅，李𬭎戍
淮、扬，各假总兵之职，俟事宁始罢。仇钺言：“边军久劳，
风土不习，人马俱病。今贼已渐平，请留三之一讨贼，
馀悉遣还。”廷议，二人议俱是，请四将各千人镇压，他
将许泰、神周、金辅、温恭辈俱统所部还边镇。帝许之，
命延绥军径还辽东、宣府、大同。军过阙，劳赐。帝时好
弄兵，群小宠幸者言边军憨健，过京军远甚，宜留之
京营。帝以为然。至十一月，三镇军毕至，遂命留之，以
京军往代。鉴力陈不可。廷臣集议，复极言其害，帝竟
不从。自是边军于大内团操，号为外四家军，而江彬
进用矣。八年，宣府送迤北降人脱脱太等至京，命充
御马监勇士。鉴等上言：“汉、魏徙氐、羌于关中，郭钦、江
统皆劝晋武早绝乱阶。苻坚处鲜卑于汉南，苻融亦
虑其窥测虚实。今使降人出入禁中，假宠逾分，且生
慢侮。万一北寇闻之，潜使黠贼伪降，以为间谍，宁不
为将来患哉？”帝不听。宁王宸濠谋复护卫，鉴力遏之。
都督白玉以失事罢，厚贿豹房诸幸臣求复，鉴执不
从。诸幸臣嗾诇事者发鉴家僮取将校金钱。言官遂
交章劾鉴，致仕去。阅九年卒，年八十。